玉溪謠
作者：趙汝回
朝代：宋

paragraphs: 雍灘束水水箭急，逆水上灘灘壁立。
折篙斷纜船不前，乘船人懼梢人泣。
柳風摇春花雨晴，飛帆忽過如飛星。
仙人坐機織錦鯨，邀我爲賦銀河清。
茫茫天路高無陛，予止坎兮曷爲至。
閑將身事問仙人，仙人笑指灘船是。
長風引船水沒灘，天地變化須臾間。
不生凌清遡紫骨，何用費火燒還丹。
五百童男東入海，水弱山遥無藥採。
千層萬級通天臺，方士致神神不來。
君不見桃花滿山不知處，劉阮逕入天台去。